/Návrh/
DOHODA
medzi vládou Slovenskej republiky a vládou Moldavskej republiky o spolupráci v boji proti organizovanej trestnej činnosti

Vláda Slovenskej republiky
a
vláda Moldavskej republiky

(ďalej len „zmluvné strany”),
vyjadrujúc želanie upevniť a zlepšiť už existujúce vzťahy priateľstva a spolupráce medzi oboma štátmi,
vyjadrujúc svoje obavy z nebezpečenstva spôsobeného medzinárodne organizovanou trestnou činnosťou, medzinárodným nedovoleným obchodom s omamnými a psychotropnými  látkami a medzinárodným terorizmom,
rešpektujúc záväzky vyplývajúce zmluvným stranám z uzatvorených dvojstranných a mnohostranných  zmlúv, 
s náležitým zohľadnením medzinárodných záväzkov a právnych poriadkov štátov oboch zmluvných strán,

dohodli sa takto:

Článok 1

(1)	Zmluvné strany v súlade s vnútroštátnymi právnymi predpismi svojich štátov spolupracujú pri prevencii, odhaľovaní a vyšetrovaní organizovanej trestnej činnosti a v boji proti nej, najmä proti:

a)	medzinárodnej organizovanej trestnej činnosti,
b)	terorizmu,
c)	nedovolenej výrobe, dovozu, vývozu, prevozu a držbe omamných látok, psychotropných látok, jedov a prekurzorov, ako aj nedovolenému obchodovaniu s nimi, 
d)	nedovolenej výrobe, dovozu, vývozu, obchodu a držbe zbraní, streliva a výbušnín, jadrových materiálov, rádioaktívnych látok, vysokorizikových chemických látok a výrobkov a technologických postupov strategického významu alebo možného dvojakého  použitia a proti nedovolenému obchodu s vojenským materiálom,
e)	nedovolenému obchodovaniu s ľuďmi a obchodovaniu s deťmi,
f)	falšovaniu, pozmeňovaniu a neoprávnenej výrobe peňazí, cenných papierov, bezhotovostných platobných prostriedkov, verejných listín a ich uvádzaniu do obehu,
g)	nedovoleným finančným operáciám, legalizácii príjmov pochádzajúcich z trestnej činnosti a iným súvisiacim trestným činom,
h)	trestným činom proti životu, zdraviu, slobode, ľudskej dôstojnosti a majetku,
i)	trestným činom páchaným na úseku ochrany kultúrnych predmetov a kultúrneho dedičstva,
j)	prevádzačstvu, nedovolenému prekračovaniu štátnych hraníc, nelegálnej migrácii a neoprávnenému pobytu osôb.

(2)	Zmluvné strany môžu po vzájomnej dohode rozšíriť svoju spoluprácu aj na iné oblasti trestnej činnosti.

Článok 2

Zmluvné strany spolupracujú v oblastiach uvedených v článku 1 predovšetkým nasledujúcimi formami:

a)	vzájomnou výmenou informácií týkajúcich sa osôb, ktoré sa zúčastňujú na páchaní trestných činov alebo o osobách podozrivých z účasti na nich, o stykoch páchateľov, o organizácii a štruktúre zločineckých skupín, o typických metódach jednotlivých páchateľov a skupín, o objektoch, ktoré sú predmetom trestnej činnosti, o trasách a miestach úkrytu, o pôvode a mieste určenia vecí, ktorých držba je nedovolená, o špecifických okolnostiach, o porušených zákonoch a o opatreniach prijatých na prevenciu a zmarenie páchania takejto trestnej činnosti;
b)	vzájomnou výmenou informácií o plánovaných teroristických činoch, predovšetkým ak sú namierené proti záujmom štátov zmluvných strán, ako aj o teroristických skupinách, ktorých členovia plánujú, páchajú alebo spáchali takéto trestné činy;
c)	pátraním po osobách a veciach; 
d)	pravidelnou výmenou informácií a znalostí v oblasti  bezpečnosti leteckej a železničnej dopravy na účel zlepšenia bezpečnostných štandardov na úrovni letísk a železničných staníc prispôsobujúc ich teroristickému ohrozeniu;
e)	výmenou expertov a plánovaním spoločných výcvikových kurzov so zameraním na špecifické operatívne techniky odhaľovania a dokumentovania trestnej činnosti;
f)	vzájomnou výmenou informácií a údajov o nových druhoch omamných látok, psychotropných látok, jedov a prekurzorov, o miestach a postupoch ich výroby, o prepravných trasách a spôsoboch prepravy používaných priekupníkmi, o spôsoboch ich ukrývania a o laboratórnych skúšobných metódach, ako aj o iných závažných podrobnostiach takýchto trestných činností;
g)	výmenou skúseností a informácií o metódach a postupoch protidrogových kontrol na štátnych hraniciach;
h)	priebežnou a vzájomnou výmenou skúseností v oblasti ochrany dát počítačových sietí;
i)	spoluprácou pri poskytovaní ochrany svedka, ktorému v súvislosti so svedeckou výpoveďou alebo poskytnutím dôkazu vzniká nebezpečenstvo ohrozenia života, zdravia alebo majetku a jeho blízkym osobám; 
j)	organizovaním pracovných stretnutí v prípade potreby prípravy koordinovaných opatrení;
k)	výmenou informácií o výsledkoch kriminalistických a kriminologických výskumov o odhaľovacej a vyšetrovacej praxi, o zásadách odborného vzdelávania a podpory expertov, o pracovných metódach a používaných prostriedkoch;
l)	poskytovaním informácií o predmetoch, ktorými boli trestné činy spáchané alebo ktoré z trestnej činnosti pochádzajú, ako aj poskytovaním vzoriek týchto predmetov, ak to požaduje príslušný orgán štátu druhej zmluvnej strany;
m)	vzájomnou výmenou vnútroštátnych právnych a interných predpisov, analýz, koncepčných materiálov a odbornej literatúry. 

Článok 3

(1)	Zmluvná strana môže vyslať na určitý čas styčného dôstojníka k orgánom polície alebo iným orgánom boja proti trestnej činnosti, alebo k zastupiteľskému úradu štátu druhej zmluvnej strany.

(2)	Účelom vyslania styčného dôstojníka je urýchlenie spolupráce medzi zmluvnými stranami podľa tejto dohody, ako aj plynulé zabezpečenie pomoci pri:

a)	výmene informácií týkajúcich sa predchádzania a potláčania trestnej činnosti,
b)	plnení dožiadaní príslušných orgánov, 
c)	odovzdávaní informácií potrebných na plnenie úloh orgánov určených na odvrátenie nebezpečenstva ohrozujúceho verejný poriadok, bezpečnosť alebo iný dôležitý záujem.

(3)	Styčný dôstojník plní podpornú a poradnú úlohu vo vzťahu k orgánom boja proti trestnej činnosti a nie je oprávnený samostatne vykonávať úkony na predchádzanie a potláčanie trestnej činnosti. 

(4)	Styčný dôstojník vykonáva svoju činnosť podľa pokynov vysielajúcej zmluvnej strany.

(5)	Príslušné orgány štátov zmluvných strán sa môžu dohodnúť, že styčný dôstojník štátu jednej zmluvnej strany vykonávajúci činnosť v treťom štáte, bude v záujme plnenia tejto dohody zastupovať aj záujmy štátu druhej zmluvnej strany v tomto treťom štáte.

Článok 4

(1)	Akákoľvek žiadosť o informácie, prostriedky alebo vzorky alebo akákoľvek žiadosť o prijatie opatrenia alebo o akúkoľvek inú formu spolupráce podľa tejto dohody sa vyhotoví v písomnej forme a zasiela v origináli. Žiadosť vyhotovená v písomnej forme môže byť zaslaná aj prostredníctvom telekomunikačných prostriedkov, ktoré zabezpečujú autentickosť prijatej informácie. V mimoriadnych prípadoch môže byť žiadosť podaná ústne a následne bez zbytočného odkladu písomne potvrdená.

(2)	Príslušné orgány štátu požiadanej zmluvnej strany vybavia žiadosť podanú podľa odseku 1 bez zbytočného odkladu. Ak je to nevyhnutné pre vybavenie žiadosti, môže príslušný orgán štátu požiadanej zmluvnej strany vyžiadať ďalšie potrebné informácie. 

(3)	Náklady vzniknuté v súvislosti s vybavením žiadosti podanej podľa odseku 1 hradí požiadaná strana, pokiaľ sa príslušné orgány štátov zmluvných strán nedohodnú inak. 

(4)	Ak je príslušným orgánom štátu žiadajúcej zmluvnej strany, ktorý požiadal o spoluprácu, Informačná a bezpečnostná služba, príslušným orgánom dožiadanej strany na vybavenie žiadosti o spoluprácu je Slovenská informačná služba.

Článok 5

Zabezpečenie ochrany osobných údajov a prenos informácií (ďalej len „údaje“) medzi  zmluvnými stranami sa uskutočňuje v súlade s vnútroštátnymi právnymi predpismi zmluvných strán a podľa nasledujúcich podmienok:

a)	prijímajúca zmluvná strana môže použiť takéto údaje výlučne na účel a za podmienok určených odovzdávajúcou zmluvnou stranou;
b)	na žiadosť odovzdávajúcej zmluvnej strany podá prijímajúca zmluvná strana informácie o použití odovzdaných informácií a o ním dosiahnutých výsledkoch;
c)	osobné údaje sa môžu odosielať výlučne orgánom príslušným na boj proti trestnej činnosti; žiadne údaje sa nesmú poskytnúť iným orgánom bez predchádzajúceho písomného súhlasu odovzdávajúcej zmluvnej strany;
d)	odovzdávajúca zmluvná strana zodpovedá za správnosť odovzdaných informácií a zároveň zistí, či je odovzdanie potrebné a primerané; ak sa neskôr zistí, že boli odovzdané nesprávne údaje alebo údaje, ktorých odovzdanie je neprípustné, prijímajúca zmluvná strana musí byť o tom bezodkladne informovaná; prijímajúca zmluvná strana opraví chyby, alebo ak údaje nemali byť odovzdané, zničí ich;
e)	osoba, ktorej osobné údaje majú byť alebo boli odovzdané, má právo požiadať o poskytnutie informácie o odovzdaných údajoch a ich zamýšľanom použití, za predpokladu, že je to prípustné podľa vnútroštátnych právnych predpisov štátov oboch zmluvných strán;
f)	pri odovzdaní údajov odovzdávajúca zmluvná strana oznámi prijímajúcej zmluvnej strane lehotu dokedy majú byť údaje zničené v súlade s jej vnútroštátnymi právnymi predpismi; bez ohľadu na túto lehotu musia byť údaje týkajúce sa dotknutej osoby zničené, ak ich uchovávanie už nie je potrebné; odovzdávajúca zmluvná strana musí byť informovaná o zničení odovzdaných údajov a o dôvodoch ich zničenia; dňom skončenia platnosti tejto dohody musia byť zničené všetky údaje získané na jej základe;
g)	obe zmluvné strany sú povinné viesť evidenciu o odovzdaní, prevzatí a zničení údajov; záznam obsahuje najmä účel poskytnutia, zainteresované orgány a dôvody zničenia;
h)	obe zmluvné strany sú povinné účinne chrániť údaje pred neoprávneným prístupom a nepovoleným pozmeňovaním, odovzdávaním alebo zverejnením.

Článok 6

(1)	Utajovaným skutočnostiam postúpeným jedným štátom zmluvnej strany druhému sa poskytne v súlade s vnútroštátnymi právnymi predpismi zodpovedajúci stupeň ochrany a označia sa ekvivalentným národným označením: 

V Slovenskej republike	V Moldavskej republike	Ekvivalent v anglickom jazyku	
PRÍSNE TAJNÉ	DE IMPORTANTA DEOSEBITA	TOP SECRET	
TAJNÉ	STRICT SECRET	SECRET	
DÔVERNÉ	SECRET	CONFIDENTIAL	
VYHRADENÉ	PENTRU UZ INTERN	RESTRICTED	

(2)	Žiadne poskytnuté utajované skutočnosti nesmú byť ďalej postúpené tretej strane bez predchádzajúceho súhlasu odovzdávajúceho štátu zmluvnej strany. 

(3)	Odovzdávajúci štát zmluvnej strany sa bez zbytočného odkladu upovedomí o každom porušení týkajúcom sa ochrany jeho utajovaných skutočností.

Článok 7

(1)	Požiadaná zmluvná strana môže úplne alebo čiastočne zamietnuť vybavenie žiadosti o spoluprácu alebo o pomoc, ak by vybavenie takejto žiadosti mohlo ohroziť suverenitu, bezpečnosť alebo akýkoľvek iný dôležitý záujem jej štátu, alebo ak by jej vybavenie mohlo byť v rozpore s jej vnútroštátnymi právnymi predpismi alebo so záväzkami vyplývajúcimi z medzinárodných zmlúv.

(2)	Požiadaná zmluvná strana bezodkladne písomne informuje žiadajúcu zmluvnú stranu o zamietnutí vybavenia žiadosti alebo o jej čiastočnom vybavení.

Článok 8

(1)	Priamu a operatívnu spoluprácu podľa tejto dohody vykonávajú príslušné orgány  alebo nimi poverení zástupcovia. 

Príslušnými orgánmi sú:

a)	za Slovenskú republiku:
1.	služby Policajného zboru Ministerstva vnútra Slovenskej republiky
2.	Daňové riaditeľstvo Slovenskej republiky
3.	Železničná polícia Slovenskej republiky
4.	Slovenská informačná služba

b)	za Moldavskú republiku:
1.	Ministerstvo vnútorných vecí 
2.	Úrad verejného prokurátora
3.	Informačná a bezpečnostná služba
4.	Colný úrad
5.	Stredisko pre boj s ekonomickou trestnou činnosťou a korupciou

(2)	Štáty zmluvných strán si vzájomne diplomatickou cestou a písomne oznámia akékoľvek zmeny kompetencií príslušných orgánov a ich názvov podľa odseku 1 a informujú sa navzájom o ich kontaktných adresách, telefónnych a faxových číslach bez zbytočného odkladu po nadobudnutí platnosti tejto dohody, ako aj o zmenách v týchto údajoch.

(3)	Príslušné orgány v rámci svojej pôsobnosti a v súlade s vnútroštátnymi právnymi predpismi môžu zriaďovať kontaktné pracoviská a uzatvárať vykonávacie protokoly ako aj uskutočňovať konzultácie na zabezpečenie efektívnej spolupráce.

(4)	Výmena informácií medzi príslušnými orgánmi štátu zmluvných strán prebieha v anglickom jazyku, pokiaľ sa v určitých prípadoch nedohodne inak.

Článok 9

Poverení zástupcovia príslušných orgánov štátov oboch zmluvných strán sa môžu schádzať v prípade potreby s cieľom zhodnotenia výsledkov spolupráce vykonanej podľa tejto dohody, ich kvality, prediskutovania nových stratégií a určenia, či sa má spolupráca doplniť alebo ďalej rozvíjať. 

Článok 10

Táto dohoda sa netýka žiadnych záväzkov štátov zmluvných strán, ktorými sú viazané podľa platných medzinárodných dohôd, ktorých sú zmluvnými stranami.

Článok 11

Náklady vzniknuté vykonávaním spolupráce podľa tejto dohody hradí každá  zmluvná strana zvlášť, pokiaľ zmluvné strany neurčia inak.

Článok 12
Táto dohoda sa môže meniť a dopĺňať na základe vzájomného písomného súhlasu oboch zmluvných strán.

Článok 13

(1)	Táto dohoda sa uzatvára na neurčitý čas a nadobudne platnosť tridsiatym (30.) dňom odo dňa prijatia neskoršieho oznámenia, ktorým si zmluvné strany diplomatickou cestou navzájom oznámia splnenie podmienok potrebných na nadobudnutie jej platnosti podľa vnútroštátnych právnych predpisov.

(2)	Každá zo zmluvných strán môže z dôvodov  ohrozenia vnútroštátnej bezpečnosti, verejného poriadku alebo zdravia obyvateľstva úplne alebo čiastočne prerušiť vykonávanie tejto dohody. Prerušenie vykonávania tejto dohody, ako aj jeho ukončenie sa bezodkladne oznámi druhej zmluvnej strane diplomatickou cestou a nadobúda platnosť dňom jeho oznámenia.

(3)	Každá zo zmluvných strán môže túto dohodu vypovedať písomne diplomatickou cestou. V takomto prípade platnosť dohody skončí uplynutím troch (3) mesiacov odo dňa doručenia oznámenia o výpovedi druhej zmluvnej strane.

Dané v ............................................................. dňa .............................................. v dvoch pôvodných vyhotoveniach, každé v slovenskom jazyku, moldavskom jazyku a v anglickom jazyku, pričom všetky znenia majú rovnakú platnosť. V prípade rozdielnosti výkladu je rozhodujúce znenie v anglickom jazyku.

                 Za 	vládu					                               Za vládu
        Slovenskej republiky					        Moldavskej republiky